Noorte Meediaklubi

Noorte meediaklubi (MTÜ Noorte Meediaklubi, edaspidi NMK) on 2000. aastast peamiselt Tartus tegutsev meediaklubi. NMK põhitegevuseks on noortele, enamjaolt 8.–12. klassi õpilastele mõeldud meedialaagrite korraldamine ja läbiviimine – sügiseti toimub trükimeedia- ja kevaditi multimeedialaager. Lisaks korraldab NMK igal kevadel koolimeedia konkurssi. Enamik NMK liikmetest õpivad või on õppinud Tartu ülikoolis ajakirjanduse ja kommunikatsiooni erialal. 23.10.2017 seisuga kuulub Noorte Meediaklubisse 47 liiget, juhatusse kuuluvad Kristofer Jürisoo, Lotte Parksepp ja Kätlin Unt. Koos endiste liikmetega on meediaklubilasi kokku ligikaudu 111. Noorte Meediaklubi üheks oluliseks jooneks võib pidada tugevat järelkasvu – tänu pidevale uute liikmete vastuvõtmisele on organisatsioon tegutsenud juba 17 aastat. Paljud NMK liikmed on enne klubiga liitumist osalenud koolilehe või -meedia tegevustes ning NMK korraldatud laagrites. Noorte Meediaklubi eesmärk on jagada noortele koolimeedia tegijaile teadmisi ajakirjandusest, süstida nendesse tegutsemisindu konkursside ja muude ürituste abil ning tuua neid lihtsalt tihedamalt kokku, et üksteiselt õppida ja mõtteid vahetada. NMK jaoks on koolimeedia ääretult tähtis – see annab noorele inimesele esimese pildi demokraatliku ühiskonna toimimispõhimõtetest pisendatud ühiskonnamudelis ehk koolis. Meediaklubi usub, et koolileht ja -raadio loovad ja toetavad kooli vaimu. Noorte Meediaklubi põhikirjas välja toodud eesmärgid on järgmised: ühendada koolimeediaga tegelevaid noori Eestis, esindada neid, kaitsta nende huve ja väljendada nende ühiseid seisukohti avalikkusele, seadusandlikule ja täidesaatvale võimule; teha koostööd mitmesuguste meedia valdkonnas tegutsevate Eesti ja rahvusvaheliste organisatsioonidega; meedia põhitõdede (ajaleht, raadio, televisioon, internet, trükised) tutvustamine ja vastavasisuliste koolituste korraldamine, eesmärgiga õpetada kooliõpilasi kvaliteetsemat meediat tegema ning pakkuda neile enesetäiendamisvõimalusi; innustada noori meediaga tegelema; levitada avalikkusele kõike koolimeediaga seotut; muud koolimeediaga seotud tegevused. Oma eesmärkide saavutamiseks Noorte Meediaklubi: teeb koostööd oma liikmetega, koordineerib liikmetevahelist suhtlust ja info levikut; teeb koostööd teiste organisatsioonide ja asutustega; suhtleb sponsoritega ja taotleb neilt vahendeid põhikirjaliste eesmärkide läbiviimiseks; annab välja enda tegevusega seotud trükiseid; aitab kaasa meedia valdkonnas tegutsevate organisatsioonide tekkele ja nende tõhusale tööle. Plaan luua meediaklubi tekkis 1999. aasta sügisel. Klubi algatajaliikmed olid Evelin Kullman, Kadri Tonka, Kajar Kase ja Liina Pulges. Esmalt nimetati ühing Kooliajakirjanduse Tugikeskuseks (lühendatult KATK), järgmisena Koolimeedia Keskuseks (lühendatult KMK) ja 2003. aasta suvel sai ühing oma praeguse nime: MTÜ Noorte Meediaklubi. Esimene laager toimus Raplas 2000. aasta talvel ning esimene koolilehtede võistlus koos Eesti Ekspressiga korraldati 2000. aasta kevadel. Esimene raadiolaager toimus 2005. aasta kevadel Tapa gümnaasiumis Kadri Tonka ja Indrek Targa juhtimisel. Algusaastatel oli laager mõeldud vaid keskkooliõpilastele. Mõne aasta pärast hakati gümnaasiumiõpilastele ja põhikoolis õppijatele eraldi laagreid korraldama. Tänaseks on need kaks vanusegruppi ühendatud ning laagrisse on oodatud õpilased 8.–12. klassidest. Läbi aastate on NMK korraldanud veel näiteks raadiolaagreid, kujundajate õppepäevi ning muid kohalikke koolitusi. Laagreid korraldatakse koolides üle Eesti, nii on neid toimunud näiteks Türil, Tapal, Pärnus, Võhmas, Elvas jm. Muud teemakohased üritused, näiteks auhinnareisid, on noori kooliajakirjanikke viinud Riiga, Stockholmi, Vilniusse, Peterburi ja Strasbourgi. NMK laagreid on toetanud mitmed Eesti väljaanded, nende hulgas näiteks Õhtuleht ja Postimees. Laagreid on rahastatud erinevatest projektidest ja programmidest, samuti osavõtutasudest ja meediaorganisatsioonide toetusest. Laagrites on põhirõhk praktilistel oskustel, loenguid käivad pidamas tegevajakirjanikud ning Tartu Ülikooli ajakirjanduse ja kommunikatsiooni osakonna üliõpilased. Nii on laagreid külastanud mitmed kuulsad meediategelased nagu Eesti Ekspressi ajakirjanik Madis Jürgen, Postimehe spordiajakirjanik Ott Järvela, Päevalehe ajakirjanikud Piia Osula ja Piret Kooli, Raadio 2 ja ETV ajakirjanik Eeva Esse, TV3 reporter Keili Sükijainen, Õhtulehe endine peatoimetaja Väino Koorberg, kunagine BNS-i uudisteosakonna juht Ainar Ruussaar jne. Noorte Meediaklubi mõjukust ja vajalikkust näitab ka see, et laagrites ja auhinnareisidel on osalenud näiteks režissöör ja raadioesineja Mihkel Ulk, näitleja ja joogaõpetaja Marilyn Jurman, disainer Helene Vetik. Nii laagris käinud kui NMK liikmena tegutsenud on praegune Õhtulehe peatoimetaja Martin Šmutov, Pealtnägija ajakirjanik Kristjan Pihl, Eesti Ekspressi ajakirjanik Otto Oliver Olgo, Vabariigi Presidendi avalike suhete nõunik Taavi Linnamäe, Tartu Ülikooli kommunikatsiooniuuringute lektor Marko Uibu. Trükimeedia laagri tulemusena valmib alati laagrileht, multimeedialaagris valmivad tele- ja raadiolood. Laagrites valminud videoklippe saab näha NMK kodulehelt. 2000 Sügis – meedialaager Miina Härma gümnaasiumis, korraldajaks Koolimeedia Keskus. Ilmus Niru. Kevad – koolilehtede konkurss, võitis Haamer. Autasustamine Rahvusraamatukogus. Auhinnareis Stockholmi. Talv – Rapla meedialaager, korraldajaks Koolinoorte Ajakirjanduse Tugikeskus. 2001 Sügis – Lähte meedialaager, ilmus Lähte Pauk. Kevad – koolilehtede konkurss, võitis L'Echo du Lycee. Autasustamine Sampo Pangas. Auhinnareis Riiga. 2002 Sügis – Nõo meedialaager, ilmus Õu Nõo. Kevad – koolilehtede konkurss, võitis Peetrike. Autasustamine Välisministeeriumis. Auhinnareis Peterburi. 2003 Sügis – Võhma meedialaager, ilmus Kutu Piilu. Suvi – Noorte Meediaklubi registreeriti 27. juulil ametlikult kui mittetulundusühing Noorte Meediaklubi. Kevad – koolilehtede konkurss, võitis Sapienti Sat. Esimest korda valiti parim põhikooli leht, võitis Leie Täht. Autasustamine Haridus- ja Teadusministeeriumis. Auhinnareis Vilniusse. Talv – Puškini meedialaager (esimene laager põhikoolidele ja juhendajatele). Ilmus Naša Puška. 2004 Sügis – Türi meedialaager, ilmus Taff Lakk. Kevad – koolilehtede konkurss, võitsid Tabula Rasa ja Koolikaja. Autasustamine Haridus- ja Teadusministeeriumis. Auhinnareis Riiga. Talv – Raatuse meedialaager põhikoolidele, ilmus Infoleke. 2005 Talv – Tapa raadiolaager (esimene laager kooliraadiotele). Sügis – Jõgeva meedialaager, ilmus Jõksi Plõks. Kevad – koolilehtede konkurss, võitsid Kresku ja Kooli Pluss. Autasustamine Hugo Treffneri Gümnaasiumis. Auhinnareis Stockholmi. Talv – Võru meedialaager põhikoolidele, ilmus Tamula Spänki. 2006 Talv – Pärnu raadiolaager. Sügis – Miina Härma gümnaasiumi meedialaager, ilmus Põhiklots. Kevad – koolimeedia võistlus, esimest korda osalesid ka kooliraadiod. Võitsid Kresku ja Kooli Pluss. Autasustamine Haridus- ja Teadusministeeriumis. Auhinnareis Riiga. Talv – Vaimastvere meedialaager põhikoolidele, ilmus Vaimuveri. 2007 Talv – Jõhvi raadiolaager. Sügis – Viljandi meedialaager, ilmus Mestronopaganamašušašalaev. Suvi – auhinnareis Strasbourgi. Kevad – koolimeedia konkurss. Osales 63 lehte ja võitsid Miilang, Kuninga Kuulutaja ja Kuristiku kooliraadio. Autasustamine Tartu Linnavalitsuses. Talv – Otepää meedialaager põhikoolidele, ilmus Kooruv Krofhv. 2008 Sügis – Rakvere meedialaager, ilmus Seks ja Ly. Kevad – koolimeedia konkurss. Osales 54 koolilehte ja 5 -raadiot, võitsid Meie Maailm, Kooli Pluss ja Valjala kooliraadio. Autasustamine Haridus- ja Teadusministeeriumis. Talv – Viljandi Valuoja meedialaager põhikoolidele, ilmus Lyyna. Paide raadiolaager. 2009 sügis – Lähte meedialaager, ilmus Ilmarine. Kevad – koolimeedia võistlus. Talv – Lähte raadio- ja telelaager. 2010 Sügis – Paide meedialaager, ilmus Paide way. Kevad – koolimeedia konkurss, võitis Paide gümnaasiumi koolileht Littera. Kevad – Jõhvi multimeedialaager, ilmus wikileht Interjõhv. 2011 Kevad – Rapla multimeedialaager. Sügis – Pärnu meedialaager, ilmus Koidab. 2012 Kevad – Tartu multimeedialaager, valmis MiinamOn. Sügis – Tapa lehelaager. 2013 Kevad – Otepää multimeedialaager, valmis Karudoping24. Koolimeedia konkurss, võitis Miina Härma gümnaasiumi koolileht Tabula Rasa. Sügis – Tabivere lehelaager, valmis ajaleht Tabivere Imeja. 2014 Kevad – Kilingi-Nõmme multimeedialaager, valmis McKiling'. Koolimeedia konkurss, võitis Hugo Treffneri gümnaasiumi koolileht Miilang. Sügis – Elva lehelaager, valmis ajaleht Elvas Pressly. 2015 Kevad – Türi multimeedialaager. Koolimeedia konkurss. Parim blogi: Tallinna Lilleküla Gümnaasiumi blogi; parim raadio: Otepää Gümnaasiumi raadio, parim TV: KUU TV (Kristjan Jaak Petersoni Gümnaasium) ja parim koolileht: Miilang (Hugo Treffneri Gümnaasium). Sügis – Võru lehelaager, valmis ajaleht Wõrovahtsõ. 2016 Kevad – Rakvere multimeedialaager. Koolimeedia konkurss. Sügis – Karksi-Nuia lehelaager, valmis ajaleht Nui 4ax. 2017 Kevad – Kiviõli multimeedialaager. Sügis – Elva trükimeedialaager. 2018 Kevad – Tarvastu multimeedialaager Sügis – Kadrina trükimeedialaager, valmis ajaleht Kadrinaale Virutaja 2019 Kevad – Kanepi multimeedialaager "Toimunud üritused". Originaali arhiivikoopia seisuga 7. november 2017. Noorte Meediaklubi Facebooki leht Noorte Meediaklubi Instagrami leht